रवि चौपड़ा ने नया दौर दे रंगीन संस्करण उप्पर दर्शकें दी मिली प्रतिक्रिया गी संदोख जनक दस्सदे होई गलाया जे रंगीन नया दौर होर बी सफल होंदी ब वितरकें इसी गलत समें उप्पर रिलीज कीता। उनें गलाया जे इस फिल्म गी जिस दिन रिलीज कीता गेआ उस्सै दिन बड्डे बैनरें दी चार फिल्मां रिलीज होइयां ते इस कारण रंगीन नया दौर गी उन्नी बवसायिक सफलता नेईं थ्होई जिन्नी मेद ही। रवि चौपड़ा नया दौर जां गुमराह गी रंगीन बनाने उप्पर लागत दे बारे च बड़ी मती गल्ल नेईं करना चांह्‌‌दे की जे उंदा मन्नना ऐ जे एह् कम्म उंदे लेई बिजनेस थमां बड़ा मता इमोशनल रेआ ऐ। उंदा गलाना हा जे ओह् अपने बब्बै दी फिल्में गी रंगीन बनाइयै उंदी मेह‌्नत गी श्रद्धांजलि देआ रदे न। ओह् गलांदे न, ‘जिसलै पिताजी ने पैह्‌ली बारी नया दौर दे रंगीन संस्करण गी दिक्खियै बड़े भावुक होई गे ते उंदे शब्द हे जे अज्ज मेरी फिल्म ब्लैक एंड व्हाइट थमां कलर होई गेई।’